runetrust/blame-folketinget-dk huggingface dataset:
Rasmus Stoklund (S), 2023-05-31:
Fru Inger Støjberg siger, at det ville hun ikke have ønsket, altså at den skulle have været ændret i den retning.
Vi har jo i Danmark en seksuel lavalder på 15 år, og derfor synes jeg selv, det er meget naturligt, at man så også der har ret til at beslutte, om man vil gennemføre en graviditet eller ej, og at det ikke er andre, der skal afgøre det for en.
Det undrer mig egentlig, at fru Inger Støjberg problematiserer det her og gør det til noget odiøst eller noget særlig progressivt, eller hvad det var for noget, der lå i den der opremsning af ubehageligheder, der følger med, når der er alt andet end 90 blå mandater.
Jeg vil også sige, at fru Inger Støjberg jo ofte har slået sig op på at kere sig meget om unge kvinder med rødder i Stormellemøsten.
Hvordan tror fru Inger Støjberg mulighederne er for at få en abort dér, hvis man er mellem 15 og 17 år og måske har svært ved at fortælle familien derhjemme, at man er blevet gravid på en måde, hvor det ikke lige var hensigten?
Inger Støjberg (DD), 2023-05-31:
Det er jo netop derfor, at der i dag er et samrådsorgan – abortsamråd tror jeg det hedder.
Så hvis man har problemet med, at man ikke kan tale med sine forældre om det her, og hvis man f.eks. har problemet med, at man er fra en muslimsk familie og man derfor kan være udsat for enten psykisk eller decideret fysisk vold, kan man netop gå til det råd, og så får man jo faktisk en abort.
Jeg tror, at der sidste år var tre, der blev afvist, og det kan jo være af alle mulige andre grunde.
Jeg synes, det er helt afgørende, at forældre stadig væk har et stort ansvar for netop deres børn, indtil de bliver 18 år, og derfor synes jeg, det er vigtigt – og sådan vil det jo være i langt de fleste tilfælde – at man tager snakken med forældrene.
Så derfor synes jeg faktisk, at reglerne, som de er i dag, fungerer meget godt, og jeg har i virkeligheden heller ikke rigtig set så mange problematisere det.
Jeg tror, at det mest er et politisk opfundet problemet.
Rasmus Stoklund (S), 2023-05-31:
Til det sidste om, hvorfor der ikke er nogen, der har problematiseret det, vil jeg sige, at jeg personligt ikke var klar over, at reglerne var, som de var.
Jeg troede faktisk – og nu indrømmer jeg jo min uvidenhed –
at det fulgte den seksuelle lavalder.
Så måske er der også nogle, der som jeg ikke har været opmærksom på det, men det kan være, jeg tager fejl – nok om det.
Jeg er selvfølgelig enig, i forhold til at jeg da håber, at der i langt de fleste familier vil være støtte og opbakning fra forældrene.
Men det er jo bl.a. af hensyn til de situationer, hvor dette ikke måtte være tilfældet, at vi ændrer på den her grænse, og derfor vil jeg gerne spørge: Kan fru Inger Støjberg forestille sig et scenarie, hvor det er forældrene, der så skal afgøre, om en graviditet skal gennemføres?
Inger Støjberg (DD), 2023-05-31:
Nej, men det er jo også noget andet, end at man skal tage snakken i familien.
Sidste år var der 30 ansøgninger, og i forbindelse med de 27 af dem blev man i abortsamrådet enige om, at der skulle gennemføres en abort, uden forældrene ville få det at vide.
For mig at se
viser det sådan set bare, at det her fungerer ganske udmærket.
Jeg har ikke tallene for, hvor mange unge kvinder, piger mellem 15 og 18 år, der har fået abort, men det er med hundrede procents sikkerhed mere end de 30.
Det vil jeg meget gerne, og jeg synes, det ville være helt på sin plads, og jeg synes netop også om, at det kunne være så bredt i Folketinget, altså at man kunne gå sammen om det.
Det vil vi i den grad stille os åbne over for.
Og jeg har selvfølgelig også noteret mig, at hr. Anders Fogh Rasmussen ser noget anderledes på det her.
Og der må jeg bare sige, at vi i Danmarksdemokraterne fuldstændig deler linje med hr. Anders Fogh Rasmussen, netop i en fastholden af vores egne værdier.
De er ikke til salg, og det er de heller ikke over for Kina.
Pia Olsen Dyhr (SF), 2023-05-31:
Jo, men jeg synes jo heller ikke, Radikale Venstre helt lever op til det grundlæggende princip.
Hvis jeg kigger på den første finanslov, vi lavede sammen med den socialdemokratisk ledede regering og Radikale Venstre, kæmpede SF for at sætte penge af til minimumsnormeringer.
Det var 1,8 mia. kr., og Radikale Venstre var meget mere optaget af, at vi skulle lave det her fradrag på forskning og innovation, altså en form for skattelettelse.
Det er jo fair nok, men man skal ligesom også stå i sin egen ret, når man sådan kræver det af andre.
SF har igen og igen kæmpet for børnene og de unge, og det vil vi blive ved med at gøre i finansloven, og jeg elsker, når vi gør det sammen med Radikale Venstre.
Martin Lidegaard (RV), 2023-05-31:
For det handler også om, hvordan vi leder den offentlige sektor, hvordan vi kan frigøre den offentlige sektor, og hvordan vi kan ændre kulturen og alt det her.
Men når man kigger på historien, er der bare en skrigende diskrepans mellem de taler, vi alle sammen har holdt fra den her talerstol om at prioritere børnene, de unge og fremtiden, og det, vi så rent faktisk bruger på at investere i børnene, de unge og fremtiden.
Og det er derfor, jeg stiller det her spørgsmål, altså om det ikke er tiden til, at de partier, der gerne vil kigge frem, faktisk tager hinanden i hånden og laver en fremtidsalliance.
Christian Rabjerg Madsen (S), 2023-05-31:
Tak for en, synes jeg, rigtig god, saglig og konstruktiv tale.
Jeg har bidt mærke i, at fru Pia Olsen Dyhr i Altinget tidligere har kritiseret Socialdemokratiet for ikke at være i stand til at tænke nyt i forbindelse med reformer, og fru Pia Olsen Dyhr peger i den forbindelse på Reformkommissionen, som vi jo nedsatte sammen i sidste regeringsperiode.
Er det en del af Reformkommissionen og regeringens politik, som SF kan tilslutte sig nu, hvor det stammer fra en kommission, som fru Pia Olsen Dyhr tidligere har rost nedsættelsen af?
Pia Olsen Dyhr (SF), 2023-05-31:
Jeg mener stadig væk, at kommissionen er kommet med mange gode forslag, bl.a. i forhold til hvordan vi kigger på arbejdsudbud, i forhold til arbejdsmiljø og i forhold til spørgsmålet om overgang fra deltid til fuldtid.
Der er mange gode elementer i det, og SF er ikke bange for reformer – det skal bare være retfærdige reformer.
De skal have en solidarisk balance.
Så har jeg det lidt sådan i forhold til vores videregående uddannelser, at jeg er villig til at kigge på dem.
Jeg vil have flere til at gå på vores velfærdsuddannelser, og jeg vil have flere til at gå på vores erhvervsuddannelser.
Hvordan gør vi det bedst muligt?
Det vil jeg gerne lige skænke en tanke, i hvert fald når jeg lytter til professorerne og folkene på professionshøjskolerne.
Dem skal man også lytte til.
Christian Rabjerg Madsen (S), 2023-05-31:
Jeg har godt hørt det der argument, og jeg kan simpelt hen ikke få det til at give mening.
Jeg tror dybest set ikke på, at vores unge mennesker vælger uddannelse, udelukkende med udgangspunkt i hvor lang uddannelsen er.
Så det argument synes jeg er dårligt, men jeg anerkender, at det findes i debatten, og jeg har også hørt det fremsat af organisationerne.
Er fru Pia Olsen Dyhr enig i, at vi har behov for med vores uddannelsesudspil dels at styrke den strukturelle beskæftigelse, dels at sikre, at uddannelserne på universiteterne følger med tiden, så de bliver mere arbejdsmarkedsnære, både i forhold til det offentlige arbejdsmarked og det private arbejdsmarked, fordi universiteterne jo uddanner flere mennesker, end de gjorde tidligere, og dermed også har et bredere formål end tidligere?
Pia Olsen Dyhr (SF), 2023-05-31:
Jeg kan jo høre, at Socialdemokraterne stadig er meget optaget af, at 30 pct. skal gå på universitet, og det er der, hvor jeg er uenig.
Tanken om at fastholde, at 30 pct. skal på universitetet, er, at man så godt kan gøre uddannelserne kortere, og så kommer folk hurtigere ud, og så får man øget arbejdsudbud, men det er jo ikke det, jeg er optaget af.
Jeg er optaget af, at vi har kvalificeret arbejdskraft – den rigtige arbejdskraft – og det forudsætter, at alle ikke skal på universitetet.
Vi er i SF villige til at kigge på dimensionering, så vi får flere ind på professionshøjskolerne og på erhvervsuddannelserne, fordi vi ved, at fremtidens ungdomsårgange bliver mindre, og at vi derfor er nødt til at sørge for, at de også kommer ind på de andre uddannelser.
Der er jeg bare grundlæggende uenig med Socialdemokraterne.
Jeg er ikke optaget af, at 30 pct. skal på universitetet.
Morten Dahlin (V), 2023-05-31:
Og tak til fru Pia Olsen Dyhr for en stærk tale, hvor der bl.a. var fokus på to ting: vores velfærdssamfund og den grønne omstilling.
Jeg tror, at SF og Venstre deler ambitionen om, at vi skal have et stærkt velfærdssamfund, og at vi skal i mål med den grønne omstilling, men for at vi kan det, kræver det jo, at der er arbejdskraft – mennesker til at passe vores syge, passe vores ældre og passe vores børn, elektrikere til at sætte strøm til maskinerne, faglærte og for den sags skyld ingeniører – til at komme i mål med den grønne omstilling.
Og her synes jeg måske lidt at kæden hopper af for SF, fordi man jo bare siger »nej, nej, nej« til de reformer, som regeringen og Venstre foreslår, som øger den strukturelle beskæftigelse, og som altså sikrer, at der kommer noget mere arbejdskraft.
Derfor kunne jeg godt tænke mig at spørge fru Pia Olsen Dyhr: Når man siger nej til den slags reformer, hvor skal den arbejdskraft så komme fra?
For vi kan jo ikke bare rykke rundt på den arbejdskraft, der er; vi er nødt til at skaffe noget mere arbejdskraft.
Pia Olsen Dyhr (SF), 2023-05-31:
Nu har jeg hørt hr. Morten Dahlin sige det der med »nej, nej, nej« til næsten alle i Folketinget.
Jeg har måske en sådan lidt mere åben tilgang.
Jeg siger sådan set gerne »ja, ja, ja«, og jeg lytter også til andres idéer og ikke kun til SF's egne.
Der kan jeg så forstå, at hvis man ikke gør det, Venstre synes, så er man et nejparti.
Vi er egentlig i SF optaget af at diskutere, hvordan vi sørger for, at vi får den rigtige arbejdskraft.
Overvismanden, Carl-Johan Dalgaard, har jo sagt meget tydeligt, at det ikke nødvendigvis er mere arbejdskraft, vi har brug for; vi har brug for den rigtige arbejdskraft.
Hvordan sørger vi for det?
Jo, det gør vi ved at investere i vores erhvervsuddannelser, som vi lagde op til med »Danmark kan mere I«, og som Venstre jo ikke ønskede at være en del af, fordi man ikke ønskede at prioritere erhvervsuddannelserne med den halve milliard, som vi andre faktisk var villige til at bruge.
Noget af det, der er forudsætningen herfor, er jo at investere, men også at lave nogle ubehagelige ting, og det er SF ikke bange for.
Det lå ikke i vores dna at skære på dimittendsatsen på dagpengene, men det gjorde vi alligevel for at få pengene til erhvervsuddannelserne.
Så vi er ikke bare et nejparti, som Venstre tydeligvis var de sidste 3½ år.
Morten Dahlin (V), 2023-05-31:
Udfordringen er jo, at SF bare siger nej.
Man sender protestbreve til regeringen om, at man ikke vil være med til at lave en reform af de videregående uddannelser.
Man siger nej til de økonomisk ansvarlige reformer, som rent faktisk løfter beskæftigelsen mere, end tidligere regeringer har gjort.
Man sagde så ja i forbindelse med finansloven, og stor ros for det, hvor man jo også bragte nogle gode forslag til bordet.
Så det er måske ikke »nej, nej, nej«; det er måske mere »nej, nej« og så et lille »ja«, og jeg håber, at vi kan få nogle flere jaer på.
Men anerkender SF helt grundlæggende, at det jo ikke er nok bare at flytte rundt på den arbejdskraft, der er?
Altså, vi skal have flere til at vælge en erhvervsuddannelse – ja, det skal vi da.
Men vi skal generelt have flere til at bidrage på arbejdsmarkedet.
Det nytter ikke noget kun at flytte rundt på arbejdskraften; vi bliver nødt til at lave nogle reformer, så der kommer mere arbejdskraft, både til de private virksomheder og i vores offentlige sektor.
Pia Olsen Dyhr (SF), 2023-05-31:
Jamen det er også derfor, jeg tænker: Hvordan kan det være, at Venstre sagde nej til en aftale om international arbejdskraft, som vi faktisk lavede i den forgangne periode?
Det var jo en måde at sikre, at yderligere arbejdskraft kunne komme til Danmark, som kunne tage nogle af de her jobs, på.
Det valgte Venstre at sige nej til.
SF har været med i alle aftaler i den her regeringsperiode med undtagelse af én, og det var i spørgsmålet om afskaffelse af store bededag.
Og det er jo ikke kun overvismanden, men også generelt de økonomiske vismænd, der har været ude at sige, at de ikke mener, at det har nogen arbejdsudbudseffekt.
Så jeg synes måske, det ville klæde Venstre at komme ind i kampen og måske have et mere åbent syn på, at når man diskuterer arbejdsudbud, er der mange veje til det.
Og handler det ikke mest af alt om, at vi skal have den rigtige arbejdskraft?
Monika Rubin (M), 2023-05-31:
Tak for en rigtig fin tale, hvor ordføreren jo netop sagde, at drømmene handler om fremtiden.
Jeg kan forstå, at SF's formand har været ude med De Konservatives formand i den her grønne alliance, og der kunne jeg forstå, at man særlig kritiserede regeringen for dens klimaindsats.
Og jeg kunne godt tænke mig at høre, om ordføreren måske vil løfte sløret for, hvilke konkrete klimaforslag SF vil aftale med De Konservative.
Måske kunne ordføreren løfte sløret lidt for, hvad der kommer derfra?
Kvinder besidder lige så mange gode kvaliteter som mænd, men vi bliver også bare nødt til at anerkende, at dem, der f.eks. sidder og booker, jo godt kan være biased.
Altså, mennesket som helhed er biased.
Vi kan godt lide folk, der ligner os selv, og derfor har vi også tendens til at vælge og beslutte ud fra processer, hvor nogen ligner os selv.
Så derfor bliver vi nødt til at blive klogere på det og finde ud af, hvordan diversiteten er i kulturlivet.
Jeg siger ikke, at det behøver at være fifty-fifty, men vi bliver i hvert fald nødt til at vide, hvad problemet er, og om der er et problem, før vi kan gøre noget ved det.
Katrine Daugaard (LA), 2023-05-31:
Så Moderaternes indstilling til det her er altså, at der skal være en fifty-fifty-fordeling, for ellers har vi et problem, som bunder i urimelighed, selv om vi kan se, at der er masser af store kvindelige musikere som Drew Sycamore, Medina, Tina Dickow og Jada.
Der er jo masser af eksempler på, at kvinder selvfølgelig besidder de samme kvaliteter som mænd, som gør, at man kan blive en dygtig musiker i Danmark.
Monika Rubin (M), 2023-05-31:
Nu sidder jeg jo sådan set ikke til de møder, der er regeringens indre linjer, så jeg har svært ved at svare på, præcis hvad det er, man taler om på de møder.
Men jeg er sikker på, at regeringen, og særlig Moderaterne, er optaget af de her generationsplaner.
Et er, at vi prøver at gøre noget ved de udfordringer, der er i samfundet nu, men noget andet er, at vi også tør at tænke længere frem.
Det handler om det, som udenrigsministeren ofte siger: mine børnebørns fremtid.
Det handler om, at vi bliver nødt til at kigge på det, både her og nu, men også fremadrettet, og det er jeg sikker på at hele regeringen også går ind for.
Mai Mercado (KF), 2023-05-31:
Det lyder, som om der er knas på de indre linjer.
For når nu udenrigsministeren siger, at det her er noget, man diskuterer internt i regeringen, så vil jeg bare gerne spørge ordføreren, hvorfor den socialdemokratiske justitsminister så var ude at skyde idéen om generationsplaner helt ned.
Monika Rubin (M), 2023-05-31:
Da man lavede arbejdsmarkedspensionerne, var det jo netop et forsøg på at skaffe nogle flere midler til pension.
Det her er for os
nogle tanker om, hvordan det er, at vi sørger for, at de velstillede ikke løber ud ad et eller andet spor, så de mindre velstillede bliver efterladt på perronen.
Altså, hvordan er det, at vi omfordeler de ressourcer, vi har i samfundet?
Hvis man googler equality and equity, ser man nogle rigtig fine billeder af nogle mennesker, der står på nogle kasser, og i sidste ende ender man med at have lighed.
Det er det, vi prøver at italesætte.
Pelle Dragsted (EL), 2023-05-31:
Tak for det.
Og et af de steder, hvor Danmark er et meget klassedelt samfund, er i forhold til tandpleje, hvor vi allerede i dag og historisk jo har haft brugerbetaling, i modsætning til hvis vi bliver syge andre steder i kroppen; der har vi et fælles sundhedsvæsen.
Hvis vi bliver syge i vores tænder, må vi selv til lommerne.
Så hvis Moderaterne har den holdning, at vi ikke skal have brugerbetaling og ikke skal have skævhed i, hvem der har adgang til basale sundhedsydelser, vil Moderaterne så være med til at afskaffe brugerbetalingen på tandpleje?
Monika Rubin (M), 2023-05-31:
Jeg synes, det er et enormt vigtigt spørgsmål, som ordføreren stiller, for ja, det er da mærkværdigt, at vi har et sundhedsvæsen, hvor der er brugerbetaling på nogle ting og ikke på nogle andre.
Men det ser vi jo ikke kun i forhold til tandlæger.
Vi ser det også på fysioterapi, vi ser det også på kiropraktik.
Altså, der er mange steder i vores sundhedsvæsen, vi ser det.
Og jo, hvis vi havde uendelige penge i det her samfund, ville jeg da ønske, vi bare kunne fjerne det fra den ene dag til den anden, men det har vi jo ikke.
Hvis man vil gå ind og fjerne hele brugerbetalingen i forhold til tandlæger, koster det utrolig mange milliarder kroner, og hvor skal de penge komme fra?
Hvis Enhedslisten har et godt forslag til det, er jeg da bestemt åben for at høre om det.
Men jeg har enormt svært ved at se, hvordan vi fra den ene dag til den anden kan fjerne det.
Men jeg synes helt klart, at ordføreren har en rigtig god pointe.
Pelle Dragsted (EL), 2023-05-31:
Vi tog et første skridt med den tidligere regering, i øvrigt på Enhedslistens initiativ, og fik gjort tandlæge gratis for de unge på 18, 19, 20 og 21 år.
Så man kan jo gå gradvis frem.
Men i forhold til det med, at der ikke er penge til alt i verden, mener ordføreren så, det er en rigtig prioritering f.eks. at bruge 1 mia. kr. på at give skattelettelser til arvinger af selskaber?
Vi kan f.eks. læse, at LEGO-familien vil få en skattelettelse på den konto på omkring 12 mia. kr., og det samme gælder andre rigmandsfamilier i Danmark.
Er det den rigtige måde at prioritere pengene på, hvis man i stedet for kunne tage et nyt skridt mod gratis tandpleje til flere mennesker?
Monika Rubin (M), 2023-05-31:
Tak for spørgsmålet.
Jeg synes, det bliver blandet lidt sammen igen.
For det her med generationsskiftet handler jo også om, at vi bliver nødt til at få de her virksomheder til at blive i Danmark.
Og de betaler enormt meget skat i Danmark – skat, som vi jo netop kan bruge bl.a. på vores tandpleje.
Nu har vi lige fundet flere penge til sundhedsvæsenet her i forrige uge.
Det er 5 mia. kr. ekstra, hvoraf nogle af de penge netop går til tandlægeområdet for patienter, der har haft kræft.
Så det er jo ikke, fordi vi ikke prioriterer det her.
Men det handler om, hvordan det er, vi bruger vores penge mest fornuftigt.
Katrine Daugaard (LA), 2023-05-31:
Det handler faktisk lige præcis om, hvordan vi bruger vores penge.
For Moderaterne vil jo gerne bruge en masse af vores penge på kønsregnskaber, på at optælle malerier herinde i Folketinget og i det hele taget på ting, der ikke går til kunsten, og som bliver på bekostning af den kunstneriske frihed.
Jeg kunne godt tænke mig at høre Moderaterne om noget.
Hvordan gør mere papirnusseri pigerne på musikskolerne til mere fremtrædende musikere?
Monika Rubin (M), 2023-05-31:
Tak for spørgsmålet, og tusind tak for de mange spørgsmål, som jeg har fået, og som ikke kun handlede om én ting den her gang.
Det er jeg virkelig glad for.
I forhold til kulturpolitikken bliver vi jo nødt til at vide, hvordan det står til med hensyn til diversiteten, før vi eventuelt kan gøre noget ved det.
Så derfor bliver man jo nødt til at blive klogere.
Jeg kan også forstå, at Liberal Alliance har været kritiske over for, at man ville opgøre, hvor mange kvindelige musikere der blev booket til forskellige spillesteder, bl.a. i København.
Det ville man jo, fordi vi bliver nødt til at vide, hvordan diversiteten er, og hvordan kønsfordelingen er, for ellers kan vi ikke gøre noget ved det, og så ved vi heller ikke, om vi har et decideret problem med ligestilling.
Man har vidst, man havde det på bl.a. museerne, for man talte de malerier, der var på et museum, altså hvor mange af dem kvinder havde malet.
Der fandt man jo ud af, at det var en brøkdel af malerierne, som vi udstillede på vores statslige museer, som kvinder havde malet.
Så jeg er tilbage ved det samme igen som før, altså at når vi skyder statskroner ind i kulturlivet, bliver vi også nødt til at sætte nogle politiske rammer for det.
Pia Olsen Dyhr (SF), 2023-05-31:
Ja, det er både økonomisk ansvarligt og klimamæssigt ansvarligt.
Hvis vi ikke sørger for, at transporten leverer på vores fælles klimaudfordring, så kommer vi til som samfund at stå med en enorm økonomisk belastning, når vi skal rydde op efter de klimaforandringer.
Vi kan jo allerede nu se, at kommunerne er i gang med klimatilpasning rundtomkring og investerer millioner for at kunne håndtere de klimaforandringer, vi ser.
Du kan kigge i Jyllinge, hvor der er oversvømmelse af byerne.
Du kan kigge i Lemvig, hvor man oplever oversvømmelse af byerne.
Vi kigger på København, hvor vi også kan forestille os vandstanden stige.
Så jo, det mener jeg er økonomisk ansvarligt.
Jeg mener i virkeligheden, at debatten bliver om, hvornår vi så også sørger for, at der kommer en CO 2 -afgift på landbruget.
Og der håber jeg da også, at De Konservative vil være med og ikke vil være nølende, som jeg lidt fornemmer I er på transportområdet.
Niels Flemming Hansen (KF), 2023-05-31:
Så er jeg bare nødt til at sige, at hvis det er præmissen, er det jo sådan, at i Danmark koster en ellastbil tre gange så meget, som en almindelig lastbil koster.
Regeringen har jo intet – som i intet – gjort, for at man har kunnet oplade disse lastbiler.
Jeg tror, at der er sat én ladestander op.
Så mener SF, at det er retfærdigt, at de danske borgere altså nu skal betale mere for de danske varer, fordi vognmændene tvinges til at betale en vejafgift – nogle vil kalde det en skat – selv om de intet andet grønnere alternativ har på nuværende tidspunkt?
Pia Olsen Dyhr (SF), 2023-05-31:
Jeg tror, at det, man har lagt op til i aftalen, er, at 5 pct. af de lastbiler, der skal være i fremtiden, skal køre på el, og andre skal køre på grøn gas og alt muligt andet.
Så det er jo ikke kun sådan, at de skal køre på el.
Derudover kan jeg jo se, at der sker nogle investeringer lige nu, f.eks. i det københavnske område, hvor man laver massive investeringer, så man sørger for, at vognmændene har en mulighed.
Gladsaxe og Lyngby-Taarbæk er jo nogle af de steder, hvor man tænker lidt visionært, i forhold til om man vil have så store lastbiler ind, eller om man kan lave en omskiftestation, så man får dem ind på el.
Og Lyngby-Taarbæk er jo et glimrende eksempel på et sted, hvor man har en konservativ borgmester og er lykkedes med det.
Mai Villadsen (EL), 2023-05-31:
Tusind tak, og tak til fru Pia Olsen Dyhr for en rigtig, rigtig god tale fyldt med fremtidstro, visioner og en appel om samarbejde, og i forhold til et samarbejde vil jeg lægge for med at sige tusind tak for det rigtig stærke samarbejde, vi har mellem Enhedslisten og SF.
Det gælder både i forhold til tilbagetrækningen, hvor vi for nylig i fællesskab har lavet et udspil, det gælder selvfølgelig i forhold til velfærden, hvor vi står stærkt sammen, men det gælder jo naturligvis også i forhold til den grønne omstilling, og derfor vil jeg gerne her på stående fod tilslutte mig den grønne alliance, som fru Pia Olsen Dyhr i sin tale lægger op til.
Vi har jo begge to for knap en time siden været lige herude på den anden side af de her mure, hvor en masse borgere er forsamlet for at lave et opråb i forhold til vores drikkevand.
For drikkevandet er udfordret, og det er også noget, som jeg ved at SF er meget optaget af, og I gik jo faktisk forrest og fik presset det daværende Socialdemokrati til at være med til at gøre noget for drikkevandet.
Men alligevel står vi her i dag.
Derfor kunne jeg godt tænke mig at høre fru Pia Olsen Dyhr, hvad SF gerne vil på drikkevandsområdet, og hvad vi skal gøre for at komme alle de borgere i møde, som står derude og har et opråb i dag.